የሳይንስና ቴክኖሎጂ ዩኒቨርሲቲ ምክትል ፕሬዚዳንትና አምስት ሠራተኞች በሙስና ተጠርጥረው ተከሰሱ
በአዲስ አበባ ዩኒቨርሲቲ የሳይንስና ቴክኖሎጂ ዩኒቨርሲቲ የአስተዳደር ጉዳዮች ምክትል ፕሬዚዳንትን ጨምሮ አምስት የዩኒቨርሲቲው የተለያዩ ክፍል ኃላፊዎችና መምህራን፣ በሙስና ወንጀል ተጠርጥረው ዓርብ ሰኔ 30 ቀን 2009 ዓ.ም. ክስ ተመሠረተባቸው፡፡ክስ የተመሠረተባቸው የዩኒቨርሲቲው ምክትል ፕሬዚዳንት ዶ/ር ላዕከ ማርያም በርሔ፣ መምህርና የተማሪዎች አገልግሎት ዳይሬክተር አቶ አለምሸት ገብረ ዋህድ፣ መምህርና የተማሪዎች አገልግሎት ምክትል ዳይሬክተር ትምህርት እሸቱ፣ የትራንስፖርት ቡድን መሪ አቶ ሲሳይ መንግሥት፣ የግዥ ባለሙያ አቶ ቢተውልኝ አየሁና የንብረት አስተዳደር አቶ ገብረ ሥላሴ ኃይሌ ናቸው፡፡ተከሳሾቹ የመንግሥት የግዥ አዋጅንና መመርያዎችን በመተላለፍ በ2007 በጀት ዓመት ለተማሪዎች አገልግሎት ከሚውል ሎከር ግዥ ጋር በተያያዘ በመመሳጠር ጥቅም ለማግኘትና ለሌላ ለማስገኘት በማሰብ፣ በዩኒቨርሲቲውና በመንግሥት ላይ ጉዳት መፈጸማቸውን ዓቃቤ ሕግ በክሱ ገልጿል፡፡ተከሳሾቹ የሚገዛው የብረት ሎከር መሆኑ በጨረታ ተገልጾ እያለ፣ ጨረታው ከተከፈተ በኋላ የእንጨት ሎከር ግዥ እንዲፈጸም ማድረጋቸውንም ዓቃቤ ሕግ በክሱ ጠቅሷል፡፡በጨረታ ሰነዱ የሚገዛው የብረት ሎከር 300 መሆኑ የተገለጸ ቢሆንም፣ ጨረታው ከተከፈተ በኋላ 750 ሎከር እንዲገዛ ትዕዛዝ በመስጠት በተለይ ዶ/ር ላዕከ ማርያም በመንግሥት ላይ ጉዳት ማድረሳቸውን ዓቃቤ ሕግ ጠቁሟል፡፡የመንግሥት ግዥ አዋጅና መመርያን በመጣስ በፈጸሙት ሕገወጥ ግዥ የ74,980 ብር ጉዳት በማድረሳቸው፣ የመንግሥትን ሥራ በማያመች አኳኋን በመምራት የሙስና ወንጀል ክስ ተመሥርቶባቸዋል፡፡ ዶ/ር ላዕከ ማርያም ዋስትና ተከልክለው ጉዳያቸውን በማረሚያ ቤት ሆነው እንዲከላከሉና ሌሎቹ በዋስትና እንዲፈቱ፣ የፌዴራል ከፍተኛ ፍርድ ቤት ልደታ ምድብ 18ኛ ወንጀል ችሎት ትዕዛዝ ሰጥቷል፡፡